रवीन्द्र ठाकुर दा महत्वूर्ण पूरा नाटक राजा ते रानी 1881 ई. च प्रकाशत होआ। ए पंजें अंकें दा दुक्खांत नाटक ऐ। ए सारा नाटक पद्यात्मक ऐ। कवि ने अपनी गै इक कवता ‘निष्फल कामना’ गी इस नाटकै दी कथा बनाया ऐ। एदे च राजा विक्रम अपनी रानी सुमित्रा दे हिरख-प्यारै च गलतान होइयै अपनी, राजकाज सम्बन्धी जिम्मेबारी गी बी भुल्ली जंदी ऐ। रानी सुमित्रा गी इस गल्लै दा बड़ा दुक्ख ऐ। ओ जानदी ऐ, जे मानु दे करतब्बै च रोक बनने आला प्यार खीरै च दुख-दाई निकलदा ऐ। बस, प्यार ते कर्तव्य भावना च इक लड़ाई शुरू होई जंदी ऐ जेदा अन्त दुक्खांत हुंदा ऐ। आखदे न, जे कईं त्रुटियां होने पर बी, बंगाली दा ए श्रेष्ठ दुक्खांत नाटक ऐ। चालियें बरें बाद रवीन्द्र ने इस नाटकै गी दुबारा लिखेआ। एदे दोश दूर करियै उनें 1921 ई० च इसी ‘तपती’ नां कन्नै छपाया। एदे च पहले नाटकै दा सारा रंगरुप गै बदली गेदा ऐ। 1810 ई० चे उन्दा अति प्रसिद्ध दुक्खान्त नाटक छपेआ- ‘विसर्जन’ (बलिदान)। 1881 ई० च उनें ‘राजर्षि’ नां दा इक उपन्यास लिखेआ हा। ए नाटक उस्सै कहानी पर लिखेआ गेआ ऐ। इस नाटकै दी कथा दरअसल भारती आस्था च चलने आले संघर्शै दी गै इक कलातमक तस्वीर ऐ, जेदे च नाटककारै अपने भावें गी शांत, गम्भीर तर्क ते दलीलें दे रूपै च पेश करने दा जतन कीता ऐ। इस नाटकै दी खूबी ऐ जे एदे च कट्टर अंध-बिश्वासें पर, उ’दे अपने गै हठै गी नंगा करियै करारी चोट कीती गेई ऐ। देवी दा पुजारी रघुपति आखदा ऐ :